
BIROUL  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra propunerii legislative pentru modificarea şi completarea Legii nr.94/1992 privind organizarea şi funcţionarea Curţii de Conturi, trimisă cu adresa nr. Plx.184/2017, Camera Deputaţilor fiind Prima Cameră. 
În raport cu obiectul şi conţinutul său, propunerea legislativă face parte din categoria legilor organice.

	PREŞEDINTE,

Leonardo BADEA

RAPORT

asupra propunerii legislative pentru modificarea şi completarea 
Legii nr.94/1992 privind organizarea şi funcţionarea Curţii de Conturi
În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere în fond cu propunerea legislativă pentru modificarea şi completarea Legii nr.94/1992 privind organizarea şi funcţionarea Curţii de Conturi.
Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Primă Cameră.

La dezbaterea propunerii legislative s-a avut în vedere avizul negativ al Comisiei pentru drepturile omului, culte şi problemele minorităţilor naţionale, avizul negativ al Comisiei pentru muncă şi protecție socială şi avizul negativ al Consiliului Legislativ.

Propunerea legislativă supusă dezbaterii are ca obiect de reglementare modificarea alin.(2) al art.47 din Legea nr.94/1992 privind organizarea și funcționarea Curții de Conturi, republicată, cu modificările și completările ulterioare, în sensul includerii în cadrul condițiilor de studii pentru ocuparea funcției de consilier de conturi și a studiilor „inginerești”.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă menţionată mai sus, în şedinţa din data de             20 iunie 2017.

La lucrările Comisiei și-au înregistrat prezența un număr de 23 deputați, din totalul de 25 de membri.
În urma examinării propunerii legislative pentru modificarea şi completarea Legii nr.94/1992 privind organizarea şi funcţionarea Curţii de Conturi şi a opiniilor exprimate, deputații prezenți la lucrări au hotărât, cu unanimitate  de voturi, să supună plenului Camerei Deputaţilor un raport de respingere deoarece conform art. 37 din Regulamentul de organizare şi funcţionare a Curţii de Conturi printre atribuţiile consilierului de conturi se numără:
- îndrumarea şi coordonarea realizării controlului calităţii în activitatea de control/audit;

- coordonarea activităţii de elaborare, modificare sau completare, după caz, a regulamentelor, standardelor, manualelor şi a ghidurilor de audit sau a altor regulamente şi norme interne legate de activitatea Curții de Conturi;

- evaluarea auditului intern la entităților care sunt supuse verificării Curţii de Conturi.

Astfel, rezultă în mod evident că exercitarea acestor atribuiții presupune o pregătire de specialitate în acord cu natura activităţii Curţii de Conturi şi nu una inginerească.
În raport cu obiectul şi conţinutul său, propunerea legislativă face parte din categoria legilor organice.

Leonardo BADEA
	SECRETAR,

Şef serviciu

Giorgiana Ene

Consilier parlamentar

 Vasilica Popa

